Jonqos biss ġimgħa għall-proġett ġdid li se tkun qiegħda tniedi l-kamra tal-aħbarijiet ta' ONE. Proġett li se jkompli jsaħħaħ ir-relevanza ta' waħda mill-ikbar kmamar tal-aħbarijiet u tal-iktar relevanza f'pajjiżna. Il-proġett iffukat online se jkun qiegħed jara li l-aħbarijiet ta' ONE jinfirxu iktar bil-għan li jilħqu udjenza ikbar u ferm iktar varjata. "Dan hu l-mument li nikbru," qal mal-KullĦadd l-editor in chief tal-midja tal-Partit Laburista Aleander Balzan. F'kummenti ma' din il-gazzetta spjega kif l-aħħar tliet snin kienu sfida kbira għal ONE News. Il-kamra tal-aħbarijiet inbidlet minn waħda stabbilita għal waħda totalment ġdida. "Meta sentejn ilu assumejt ir-responsabbiltà ta' ONE News sibt tim totalment ġdid u li kien żgħir ħafna fejn dak li kien hemm qabel. Fl-aħħar sentejn kbirna kemm fin-numru u kemm fil-kwalità biex issa, sentejn qabel l-elezzjoni ġenerali, ninsabu lesti biex nimirħu iktar. Fl-aħħar xhur diġà żidna l-preżenza tagħna online permezz tal-midja soċjali, imma issa wasal il-mument li jkollna l-pjattaforma tagħna," żied jgħid Balzan. Spjega li l-proġett il-ġdid huwa tal-kamra tal-aħbarijiet kollha, għalkemm fuqu se jkun hemm iffukati ġurnalisti ġodda u oħrajn ta' esperjenza. "Kollox jikkumplimenta 'l xulxin. Permezz tal-KullĦadd, l-istazzjonijiet ONE u issa b'dan il-proġett ġdid, il-Partit Laburista se jkollu pjattaforma b'saħħitha biex mil-lat ta' midja jiġġieled l-elezzjoni ġenerali li jmiss," tenna Balzan. Janice Bartolo, kordinatur tal-proġett, sostniet li n-nies f'ONE News huma eċitati ħafna għal din l-esperjenza. "Ta' spiss inkunu f'konferenza tal-aħbarijiet jew naħdmu fuq xi aħbar u tant inkunu ksibna materjal tajjeb li jkollna urġenza kbira biex inwassluha lill-eluf ta' segwaċi. L-aġġornament tar-radju li jmiss jew il-bulettin ta' filgħaxija, għalkemm importanti ferm, narawhom 'il bogħod. Għaldaqstant qed nistennew b'ħerqa l-proġett li l-prijorità tiegħu hi li l-aħbar tingħata mal-ewwel," qalet Bartolo. Żiedet li fuq kollox se jkun qed jimtela vojt kbir. "Aħna nafu x'inhuma x-xewqat tas-segwaċi tagħna u nkunu qed nanalizzawhom minn żmien għal żmien. Ħsibna u ppjanajna. Dan biex issa li wasal il-mument opportun se nkunu qed nitilqu bil-proġett il-ġdid. Żgur li bħal-lum ġimgħa ħafna se jkunu online għal ħafna ħin matul il-ġurnata u l-kelma ONE se tiddomina fuq il-midja soċjali," temmet tgħid Bartolo f'dik li hija indikazzjoni ċara ta' x'nistennew, għalkemm xi ftit kurżità ħalliet ukoll.